বিনোদন জগতের উজ্জ্বল ব্যক্তিত্ব শিল্পী সুজয় প্রসাদ চট্টোপাধ্যায়ের পথ চলার ১৪তম বছরটি স্মরণীয় করে রাখতে ইন্ডিয়ান কাউন্সিল ফর কালচারাল রিলেশনস-এর অবনীন্দ্রনাথ আর্ট গ্যালারিতে এক বিশেষ অনুষ্ঠানের আয়োজন করা হয়েছিল ১১ ফেব্রুয়ারি সন্ধ্যায়।

একাধারে অভিনেতা, অন্যদিকে সঙ্গীতজ্ঞ সুজয় প্রসাদের এই অনুষ্ঠানে চাঁদের হাট দেখা গিয়েছে গতকাল। বাংলার বিশিষ্ট সঙ্গীতজ্ঞ, কবি, সাহিত্যিক, অভিনেতাদের অনেকেই সেখানে উপস্থিত ছিলেন এই বহুমুখী প্রতিভাকে অভিনন্দন জানাতে।
২০০৩ সাল থেকেই শিল্পের প্রতি নিজেকে সম্পূর্ণ নিয়োজিত করেন সুজয় প্রসাদ। বিভিন্ন প্রতিবন্ধকতা পেরিয়ে নিজেকে এ হেন উচ্চতায় তুলে ধরার জন্য তিনি অনেকের কাছেই চিরঋণী বলে জানিয়েছেন। বিশেষভাবে কৃতজ্ঞতা জানান অভিনেত্রী ঋতুপর্ণা সেনগুপ্তকে।এবেলা ওয়েবসাইটের প্রশ্নের উত্তরে তিনি বলেন, ‘ঋতু আমার চোদ্দ-পনেরো বছরের পুরনো বন্ধু। ও না থাকলে হয়তো এই জায়গায় আসতাম না। এখনও মনে আছে, আমার প্রথম শো-টা ওই প্রেজেন্ট করেছিল’।

অভিনেত্রী কমলিকা বন্দ্যোপাধ্যায় অত্যন্ত খুশি এই দিনে সুজয় প্রসাদের পাশে থাকতে পেরে। তিনি জানিয়েছেন, ‘সুজয় সাংঘাতিক খেটেছে এবং দীর্ঘদিন ধরে নিজেকে তৈরি করে এই জায়গায় নিয়ে এসেছে। আজকের দিনে ওর পাশে থাকতে পেরে খুব ভাল লাগছে। একই সঙ্গে গর্বও হচ্ছে’।
এছাড়া অভিনেত্রী সোহিনী সরকারও উচ্ছ্বসিত সুজয় প্রসাদের সাফল্যে। তিনি জানিয়েছেন, ‘ শিল্পীসত্ত্বার দিক থেকে দেখলে সুজয়দার কর্মজীবন সবে কৈশোরে এসে পৌঁছেছে। ১৪ বছর তো কৈশোরের সমতুল্যই। এখনও তাঁর অনেক পথ চলা বাকি। আমি চাইব, এইভাবেই এগিয়ে যাক সুজয়দা।’

এদিন গোটা অনুষ্ঠানটি সঞ্চালনা করেন চৈতালি দাশগুপ্ত। অনুষ্ঠানের শুরুতে গান গেয়েছেন বিখ্যাত সঙ্গীতশিল্পী শর্মিলা রায় পোমো।
ছবি ও ভিডিও: প্রতিম রাহা